钦定古今图书集成/明伦汇编/官常典/第508卷 > 夏守赟
## 钦定古今图书集成/明伦汇编/官常典/第508卷 > 夏守赟

按《宋史夏守恩传》：“守恩弟守赟，字子美。初，守恩给事
襄王邸，王问其兄弟，守恩言守赟四岁而孤，日侍王
邸，不得时抚养，心辄念之。王为动容，即日召入宫，而
怜其幼，听就外舍。后二年，复召入。王乳母齐国夫人
使傅婢拊视之。稍长，习通文字。王为太子，守赟典工
作事。及即位，授右侍禁。李继迁叛，命使绥夏伺边衅”，
迁西头供奉官、寄班祗候。帝幸大名，为驾前走马承
受。康保裔与贼战没，部曲畏诛，声言保裔降贼，密诏
守赟往察之。守赟变服入营中，廉问得状，还奏称旨。
诏恤保裔家，以守赟为真定路走马承受公事。帝幸
澶渊及祀汾阴，皆为驾前巡检。累迁东绫锦副使。从
幸亳州，命修行宫。转崇仪使、提举仓草场。帝甚亲信
之，遣中使问守赟曰：“欲管军乎？为横行使乎？”守赟曰：
“臣得日近冕旒足矣。”寻迁西上阁门使、提举诸司库
务，以右千牛卫大将军、昭州刺史为枢密都承旨，兼
领三班院。每契丹使至，与杨崇勋迭为馆伴副使，凡
十馀年。擢侍卫亲军步军都虞候，改马军、并代州都
总管，累迁步军马军殿前副都指挥使，建武、镇东、保
大军节度使。俄以修大内劳，除殿前都指挥使，徙定
国军节度使。守恩坐赃废，守赟亦以镇海军节度使
罢管军之本镇。逾年，徙定州路都总管。召知枢密院
事。既入见，帝问西事，守赟言：“平时小障，屯兵马不及
千馀，贼兵盛至，固守不暇，安能出斗耶？宜并其兵以
据冲要，伺便邀击，功或可成。”帝然之。刘平、石元孙败，
人有以降贼诬告者，守赟颇辨其枉，引康保裔事为
质，自请将兵击贼。换宣徽南院使、陕西马步军都总
管兼经略安抚、缘边招讨使，命勾当御药院张德明、
黎用信掌御剑以随之。然守赟性庸怯，寡方略，不为
士卒所服。寻诏驻军河中，居数月，徙屯鄜州。其子随
为陕西缘边招讨副使。时晏殊、宋绶知枢密院，又召
守赟同知院事。随卒，守赟请罢，以宣徽南院使、天平
军节度使判澶州。以疾徙相州。疾稍平，复为真定府、
定州等路都总管，未至，徙高阳关，就判瀛州。卒。赠太
尉，谥忠僖。